**2025-ben is gazdára várnak a Green Pledge védjegyek!**

*Újra várja a pályázatokat a Green Pledge – a kezdeményezés immár harmadik éve díjazza az olyan kommunikációs gyakorlatokat, melyek kiemelten kezelik a környezetvédelmi és fenntarthatósági szempontokat a marketingkommunikáció tervezése és megvalósítása során.*

Az **Önszabályozó Reklám Testület (ÖRT)**, a **Magyar Marketing Szövetség (MMSZ)** és a **Magyarországi Kommunikációs Ügynökségek Szövetsége (MAKSZ)** által elindított **Green Pledge** kezdeményezés 2025-ben harmadik pályázati évébe lép. A cél változatlan: a hazai marketing- és reklámipar figyelmét még inkább a környezetvédelem, a környezet megfelelő ábrázolása, a greenwashing (megtévesztő zöld állítások) elkerülése felé fordítani.

Az idei év különlegessége, hogy az **Adatvezérelt Marketing Szövetség (DIMSZ)** és a **Magyar Public Relations Szövetség (MPRSZ)** is társult szakmai szervezetként csatlakozik a kezdeményezéshez, így a tagságuk is jogosulttá válik pályázni – ezzel tovább bővülhet a felelős kommunikáció mellett elkötelezett pályázók köre.

A **Green Pledge védjegy** elnyerésére 2025-ben is várják a pályázatokat. A védjegyet azok a szervezetek és vállalatok kaphatják meg, akik fotókat és adatokat is tartalmazó esettanulmányokkal igazolják a témában elért példamutató eredményeiket.

Jelentkezni a [www.greenpledge.hu](http://www.greenpledge.hu) weboldalon keresztül van lehetőség, ahol az érdeklődők részletesen megismerkedhetnek a program vállalásaival és céljaival is.

A pályázatokat idén hat kategóriában várják, melyek az alábbiak:

* zöld edukáció,
* zöld reklámkészítés,
* zöld tartalom,
* zöld reklámgyakorlatok,
* zöld állítások,
* valamint egyéb kategória.

A pályázatok elbírálását egy több mint 15 tagú, **független** szakmai zsűri végzi. A grémium munkáját idén is *Prof. dr. Bándi Gyula*, a jövő nemzedékek érdekeinek védelmét ellátó ombudsmanhelyettes vezeti. A díjátadó ünnepségnek pedig ismét a hazai marketing és üzleti élet csúcstalálkozója, a **Marketing Summit Budapest 2025** ad majd otthont.

Eddig közel ötven nagyvállalat állt a kezdeményezés mellé, közülük tizenhárman – *az* ***Alfa Vienna****, az* ***Artificial Group****, a* ***Henkel****, a* ***K&H****, a* ***Kia****, a* ***Mastercard****, a* ***Mediator****, a* ***Neo Interactive****, a* ***reNEW Technologies****, a* ***SPAR****, az* ***Uniomedia****, a* ***Well PR*** *és a* ***Yettel*** *–* vehették át ünnepélyes keretek között a Green Pledge védjegyet a környezettudatos reklámozás területén végzett színvonalas munkájuk elismeréseként tavaly a MÜPA-ban megrendezett **Marketing Summiton**.